Diari Oficial de la Generalitat Valenciana


Sumari del DOGV 6054, del 10-07-2009 (2009/8185)

RESOLUCIÓ de 7 de juliol de 2009, del conseller de Medi Ambient, Aigua, Urbanisme i Habitatge, per la qual se concedeix una nova pròrroga del termini de la vigència del Pla general transitori de Dénia (Alacant).
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6054

Data del DOGV
:   10-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8185


Data del document
:   07-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Anàlisi jurídica

 Descriptors 

:   * Dénia
    * reglamentació urbanística
    * administració local
    * pla d'urbanisme

RESOLUCIÓ de 7 de juliol de 2009, del conseller de Medi Ambient, Aigua, Urbanisme i Habitatge, per la qual se concedeix una nova pròrroga del termini de la vigència del Pla general transitori de Dénia (Alacant). [2009/8185]  
Vist l'expedient relatiu a la sol·licitud de nova pròrroga del termini de vigència del Pla general transitori per al municipi de Dénia (Alacant); i de conformitat amb els següents  
Antecedents de fet  
Primer. El conseller de Territori i Habitatge, mitjançant una resolució, de data 27 de desembre de 2005, va aprovar definitivament el Pla general transitori del municipi de Dénia. Mitjançant aquesta resolució es va aconseguir articular amb l'Ajuntament de Dénia una col·laboració interadministrativa que establia les bases per a la redacció del Pla general transitori, i es va obtenir el compromís de l'Ajuntament de presentar un document de concert previ per a un nou i futur pla general en un termini no superior a tres mesos des de l'entrada en vigor del Pla general transitori, i aprovar provisionalment el nou pla, en un termini de dos anys, des del preceptiu informe favorable del concert previ, termini que va ser incomplit.  
En data 7 de gener de 2008, el conseller de Medi Ambient, Aigua, Urbanisme i Habitatge va dictar una resolució que acordava concedir una pròrroga d'un any en el termini de vigència del Pla general transitori del municipi de Dénia.   
L'esmentada resolució va ser publicada en el Butlletí Oficial de la Província d'Alacant, núm. 13, de data 18 de gener de 2008, i en el Diari Oficial de la Comunitat Valenciana núm. 5680, de data 15 de gener de 2008.  
Mitjançant la Resolució de data 22 de desembre de 2008, el conseller de Medi Ambient, Aigua, Urbanisme i Habitatge va acordar concedir una nova pròrroga per sis mesos.   
L'esmentada resolució va ser publicada en el Diari Oficial de la Comunitat Valenciana, núm. 5931, de data 13 de gener de 2009.   
Que, atenent al contingut del compromís assumit en data 28 d'abril de 2005 per la corporació local, l'Ajuntament de Dénia havia d'haver presentat el concert previ en els tres mesos pactats, és a dir, el 13 d'abril de 2006, però l'Ajuntament no va complir aquest compromís.  
Segon. L'Ajuntament de Dénia, mitjançant carta de l'alcaldessa de l'anterior equip de Govern d'octubre de 2007, dirigida a la directora general d'Ordenació del Territori, va justificar l'incompliment del compromís assumit per la corporació local, no sols per l'entrada en vigor del nou marc normatiu, sinó també per la falta de col·laboració de la Generalitat.   
Que, davant d'aquesta afirmació, la Generalitat es va pronunciar argumentant, en primer lloc, que aquesta, mitjançant la conselleria competent en matèria d'urbanisme, s'havia brindat des de l'inici a col·laborar en la redacció i la tramitació del Pla general, i amb aquest fi havia posat a la seua disposició tots els mitjans necessaris, i que l'Ajuntament, incomprensiblement, va refusar. En segon lloc, que part del nou marc normatiu no li hauria sigut aplicable si haguera complit els compromisos adquirits. I en tercer lloc, perquè l'Ajuntament de Dénia coneixia àmpliament la legislació aplicable, i és imputable a aquest ajuntament no haver adoptant les cauteles necessàries. Si l'Ajuntament de Dénia haguera complit el compromís assumit de presentar el concert previ en el termini de tres mesos des de la publicació, no li hauria sigut aplicable el contingut de quasi totes les noves disposicions normatives.  
Tercer. Al juliol de 2008 es produeix una moció de censura en l'Ajuntament que prospera i dóna lloc a l'elecció de nova corporació i, per tant, un canvi de govern.   
Que, arran de la presa de possessió de la nova corporació, s'ha constatat un canvi en la voluntat municipal de finalitzar, tan ràpidament com siga possible, els tràmits necessaris per a aprovar el Pla general, recollint l'oferiment que en el seu moment va fer la Conselleria de col·laboració en l'esmentada labor, posant a la seua disposició tots els mitjans necessaris amb aquesta finalitat.   
Quart. Amb data 3 de desembre de 2007 l'Ajuntament de Dénia sol·licita el document de referència que és emés amb data 23 de juny de 2008, per la Direcció General de Gestió del Medi Natural.   
Cinqué. L'Ajuntament de Dénia ha presentat davant de la Conselleria, acord del Ple de l'Ajuntament de Dénia, celebrat en sessió extraordinària i urgent, en data 3 de juliol de 2009, pel qual es sol·licita de la Conselleria de Medi Ambient, Aigua, Urbanisme i Habitatge l'ampliació de termini de vigència actual del Pla general transitori de Dénia per un termini de dos anys, remetent una còpia del concert previ, informe de sostenibilitat ambiental, els quals són sotmesos a informació pública en el mateix acte.  
Fonaments de dret  
Primer. Abans d'entrar en el fons d'assumpte i determinar si es concedeix o no l'ampliació del termini de vigència del Pla general transitori de Dénia, cal analitzar determinades qüestions com són la naturalesa i finalitat del concert previ, les conseqüències jurídiques d'atorgament o no d'aquesta i, si és el cas, termini a la vista del procediment establit per a l'aprovació del Pla general.  
Segon. El Text refós de la llei de sobre règim del sòl i ordenació urbana, aprovat pel Reial decret 1346/1976, de 9 d'abril (en endavant TR del 76), com també el Reglament de planejament de 1978, va considerar l'avanç de planejament com l'acte preparatori per a la redacció de l'instrument de planejament.   
No obstant això, la Llei reguladora de l'activitat urbanística valenciana, fent un pas més en relació amb la tradició urbanística estatal, va dotar de major contingut i importància els avanços de planejament en crear la figura del concert previ (art. 38.1 de la LRAU i articles 43 i 44 del Reglament de planejament de la Comunitat Valenciana) la finalitat del qual era concertar amb la conselleria competent el model territorial del municipi amb la finalitat d'encaixar-ho dins d'un model supramunicipal, de tal forma que aquest fóra coherent amb les polítiques sectorials, com també amb la política territorial de la Generalitat.  
En aquest sentit el Tribunal Superior de Justícia de la Comunitat Valenciana, en la Sentència 2 de gener de 2007, Aranzadi JNJ 6551 294464 va definir el concert previ de la manera següent:  
"És clar, doncs, com el tràmit de concert previ està dirigit a l'obtenció del corresponent informe que ha d'emetre la conselleria competent en matèria d'urbanisme, en el qual ha de pronunciar-se sobre la procedència o no de considerar superada la fase de concert, i sent així que la finalitat del concert previ és provocar i obtenir de la Conselleria aquest pronunciament, trobant-nos en la fase d'actuacions prèvies en el procediment d'aprovació dels plans generals, les actuacions de l'administració local relatives al tràmit de concert previ no poden sinó qualificar-se d'actes de mer tràmit sense cap contingut decisori, i així han de ser considerats, per tant, els actes impugnats en aquest recurs. Es pot pensar, a més, que si l'aprovació provisional del Pla general, reservada al Ple de l'Ajuntament, és un acte de mer tràmit no susceptible d'impugnació, amb més raó ha de meréixer aquesta consideració l'actuació administrativa de la corporació local que se situa fins i tot en un estadi anterior al de la tramitació del Pla general, com és, com ja s'ha dit, el de les actuacions prèvies.  
Tercer: Conclòs doncs que els actes impugnats són actes de tràmit que no tenen un contingut decisori, ni determinen la impossibilitat de continuar el procediment, ni produeixen indefensió o perjudici irreparable a drets o interessos legítims per la qual cosa, en principi, no són susceptibles d'impugnació, ha de reparar-se que, en efecte, com al·lega l'administració recurrent, el Tribunal Suprem ha considerat de vegades que tot i tractar-se d'un acte de tràmit serà impugnable quan s'al·legue respecte d'aquest la nul·litat de ple dret, configurant-se com un tràmit qualificat i, en conseqüència, adduïts dos motius de nul·litat de ple dret en relació amb els actes impugnats haurà d'analitzar-se'n la possible concurrència."  
Tercer. En l'actualitat la Llei 16/2005, urbanística valenciana (en endavant LUV), en l'article 83.1 i el Decret 67/2006, de 19 de maig, pel qual s'aprova el Reglament d'ordenació i gestió territorial i urbanística (en endavant ROGTU), en els articles 214 al 216 atorguen una major importància i envergadura al concert previ, de tal forma que qualsevol instrument de planejament modificatiu ha de respectar i estar emparat en el model territorial previst en aquest, ja que en cas contrari, l'article 13.5 de la Llei 4/2004, d'ordenació del territori i protecció de paisatge (en endavant LOTPP) obliga a revisar-lo.   
Quart. En el supòsit que ens ocupa, el planejament vigent és el Pla general transitori, elaborat i aprovat en un marc de col·laboració interadministrativa entre l'Ajuntament i la Generalitat, tal com s'estableix en els acords de l'Ajuntament de Dénia de data 17 de setembre de 2004 i 28 d'abril de 2005, i del Consell de la Generalitat, de data 13 de maig de 2005, per raó dels quals l'Ajuntament de Dénia es va comprometre a iniciar la tramitació del pla general en un termini concret, el qual, com ja s'ha expressat anteriorment, no va ser complit per la corporació local.   
Que, no obstant això, amb l'entrada en vigor del nou equip de govern de la corporació, fa escassament un any, s'ha advertit un canvi significatiu per part de l'Ajuntament de Dénia, i s'ha detectat una ferma voluntat de tirar endavant el nou Pla general de Dénia. Així, s'ha comprovat que s'ha contractat un equip redactor per a la redacció del concert previ i de l'informe de sostenibilitat ambiental, s'ha acordat sotmetre a informació pública el concert previ, l'informe de sostenibilitat ambiental i l'estudi de paisatge, la qual cosa consta en l'acord del Ple de l'Ajuntament de Dénia de data 3 de juliol de 2009.   
Que el canvi en la voluntat municipal, la contractació de l'equip redactor del concert previ, juntament amb l'acord de sotmetiment a informació pública, han confirmat el compromís municipal de finalitzar amb caràcter urgent el pla general. A la vista de tot l'anterior, aquesta Administració autonòmica, implicant-se una vegada més en la resolució dels problemes dels municipis de la Comunitat Valenciana en matèria d'urbanisme, i fent ús de la funció de tutela que exerceix davant dels ajuntaments, sense menyscabar l'autonomia municipal, s'ha plantejat, a la vista de la sol·licitud efectuada per l'Ajuntament de Dénia en ple, concedir amb caràcter molt excepcional, i al marge dels terminis de prorroga que per als actes administratius estableix la Llei de procediment administratiu comú, una ampliació de la vigència del Pla general transitori, això sí, subjecte a uns termini concrets obtinguts dels tràmits establits en la legislació ambiental i urbanística. Per tot això, cal que l'ampliació es concedisca amb l'única finalitat que el Pla general transitori complisca l'objectiu essencial que té, és a dir, dotar el municipi d'un pla general.   
Cinqué. Amb més motiu, no cal oblidar que amb l'atorgament d'aquesta mesura excepcional, no sols no es transgredeix el principi de seguretat jurídica, sinó que es reforça. Aquest principi ha sigut interpretat com la suma de certesa, legalitat, jerarquia i publicitat de la norma, irretroactivitat d'allò no favorable i interdicció de l'arbitrarietat. O si es prefereix, significa, segons el Consell d'Estat en la Memòria 1992, que: Tots, tant els poders públics com els ciutadans sàpien a què atenir-se, la qual cosa comporta, d'una banda, un coneixement cert de les lleis vigents i, d'un altre, una certa estabilitat de les normes i de les situacions que s'hi defineixen. Certesa i estabilitat, que han de coexistir en un estat de dret.   
La STC de 7 d'abril de 2005, que sintetitza la doctrina sobre aquest principi, diu de manera molt eloqüent que, la seguretat jurídica ha d'entendre's:  
1r) Com la certesa sobre l'ordenament jurídic aplicable i els interessos jurídicament tutelats procurant la claredat i no la confusió normativa.  
2n) Com l'expectativa raonablement fundada del ciutadà en quina ha de ser l'actuació del poder en l'aplicació del dret.  
A la vista de l'anterior, cal concloure que mantenir la vigència del Pla transitori de Dénia atorga més garantia i seguretat jurídica al procediment de tramitació del nou pla general.  
Que tot l'anteriorment expressat es complementa amb l'aplicació dels principis generals del procediment administratiu comú, reconeguts en la Constitució espanyola i en la Llei 30/1992, 26 de novembre, de règim jurídic i procediment administratiu comú, i en concret en els articles 103.1 i 3, respectivament, que estableixen:  
"1. Les administracions públiques serveixen amb objectivitat els interessos generals i actuen d'acord amb els principis d'eficàcia, jerarquia, descentralització, desconcentració i coordinació, amb sotmetiment ple a la Constitució, a la llei i al dret."  
Igualment, han de respectar en la seua actuació els principis de bona fe i de confiança legítima.  
2. Les administracions públiques, en les seues relacions, es regeixen pel principi de cooperació i col·laboració, i en la seua actuació, pels criteris d'eficiència i servei als ciutadans.  
3. Sota la direcció del Govern de la Nació, dels òrgans de govern de les comunitats autònomes i dels corresponents de les entitats que integren l'administració local, l'actuació de l'administració pública respectiva es desenvolupa per a assolir els objectius que estableixen les lleis i la resta de l'ordenament jurídic.  
4. Cadascuna de les administracions públiques actua per al compliment dels seus fins amb personalitat jurídica única.  
5. En les seues relacions amb els ciutadans les administracions públiques actuen de conformitat amb els principis de transparència i de participació."  
Igualment, cal tenir present el principi de celeritat establit en els articles 74.1 i 75.1 de la Llei 30/1992.  
"El procediment, sotmés al criteri de celeritat s'ha d'impulsar d'ofici en tots els seus tràmits.  
S'han d'acordar en un sol acte tots els tràmits que, per la seua naturalesa, admeten una impulsió simultània i no siga obligat complir-los de manera successiva."  
Aquests principis tenen l'origen en la Llei de procediment administratiu comú de 1958, que en l'exposició de motius establia al respecte que:  
"les al·ludides directrius no es conceben com a simples enunciats programàtics, sinó com a verdaderes normes jurídiques, en habilitar l'administració d'una vegada per sempre per a adoptar quantes mesures repercutisquen en l'economia, celeritat i eficàcia dels serveis."  
Sisé. Tal com anteriorment s'ha indicat, l'Ajuntament de Dénia, en col·laboració amb la conselleria competent en matèria d'urbanisme, realitzat un important esforç en l'elaboració i redacció del Pla general, que ha donat com a resultat l'obtenció del document de referència amb data 23 de juny de 2008 i el sotmetiment a informació pública del document de concert previ.  
Que, atés que el pròxim dia 13 de juliol de 2009 finalitza la vigència del Pla general transitori, dins del marc de col·laboració interadministrativa actualment existent entre l'Ajuntament de Dénia i la Conselleria de Medi Ambient, Aigua, Urbanisme i Habitatge, amb ple respecte a l'autonomia municipal consagrada en l'article 140 de la CE i 5 de la LUV en matèria d'urbanisme, cal l'ampliació aquest termini a fi de garantir la seguretat jurídica prevista en l'article 9.3 de la CE, en el desenvolupament urbanístic del municipi, concloent la seua eficàcia amb l'aprovació definitiva del Pla general.  
En cas contrari ens veuríem abocats a fer ressorgir el Pla general de 1972, el qual s'aplicaria de forma automàtica en haver sigut anul·lats per sentència judicial ferma els plans generals posteriors a aquell, la qual cosa comportaria l'aplicació d'una normativa totalment obsoleta, nascuda, no sols al marge dels principis constitucionals, sinó també al marge de les necessitats actuals del municipi.   
A fi de no desvirtuar el caràcter provisional que el legislador ha volgut atorgar als plans generals transitoris -dos anys-, cal que l'ampliació del termini de vigència siga pel temps imprescindible per a abordar amb garantia d'èxit el seu fi últim, és a dir, dotar el municipi de Dénia d'un Pla general adaptat a les necessitats reals. Per això, i atés que està pròxima la finalització de la vigència del Pla transitori, es considera necessari que l'òrgan competent amplie el termini de vigència, no per dos anys, com sol·licita l'Ajuntament de Dénia, sinó pel termini d'un any, termini que es considera suficient per a tramitar i aprovar el pla general amb totes les garanties legals.   
Per això, i atesa la complexitat del supòsit concret (impossibilitat de reactivar planejaments anteriors en haver sigut declarats nuls per sentència ferma) és indispensable que la Conselleria de Medi Ambient, Aigua, Urbanisme i Habitatge concedisca un termini excepcional de vigència del Pla general transitori de Dénia, tot això per al compliment de la finalitat de l'administració d'aconseguir l'interés públic, entés com la concreció de tots aquells béns i valors sentits com a propis per la col·lectivitat, en els qual s'expressa la seua pròpia identitat i raó de ser, la qual cosa es desprén de l'article 103 CE, que afirma que l'administració pública serveix amb objectivitat els interessos generals, per la qual cosa cal concloure que l'interés públic apareix, com també un principi constitucionalitzat, que ha d'estar present i guiar qualsevol actuació administrativa, per la qual cosa l'administració no pot actuar d'acord amb el principi d'autonomia de la voluntat, característic dels subjectes de dret privat, sinó que ha de perseguir sempre l'interés de la comunitat política o interés general.   
La falta d'ampliació del termini de vigència del Pla transitori de Dénia, en haver-se decretat la nul·litat de ple dret dels dos plans generals anteriors, incompliria els principis administratius anteriorment esmentats, situant a l'Ajuntament de Dénia, en una autèntica situació d'inseguretat jurídica, en entrar en vigor el Pla general de 1972, pla completament discordant i anacrònic amb la realitat i necessitats urbanístiques del municipi de Dénia.  
Per tot això, i vist que l'Ajuntament de Dénia té la redacció del Pla general en avançat estat de tramitació -ja ha obtingut de la Conselleria el document de referència dins del procediment d'avaluació ambiental estratègica- la no-concessió de l'ampliació del termini de vigència podria ocasionar greus alteracions en el desenvolupament urbanístic habitual del municipi, i crear una situació d'inseguretat jurídica i confusionisme gens desitjables. D'una altra banda, cal significar que la pròrroga no ocasiona danys a tercers i que atorgant-la es garanteix la seguretat jurídica del desenrotllament urbanístic del municipi fins a l'aprovació del nou pla general, motiu pel qual resulta justificat concedir l'ampliació sol·licitada.  
Seté. Quant al termini d'ampliació de la vigència per període d'un any, és necessari indicar que aquest no respon a un criteri arbitrari i aleatori, sinó que s'ha establit atenent als tràmits fixats en la legislació urbanística i ambiental, com també en les necessitats temporals, normatives del municipi, complint així el compromís de tenir aprovat el Pla general tan aviat com siga possible, tot això sense minva dels principis administratius, i de la seguretat jurídica anteriorment mencionat.  
Que el termini a què se subjecta el nou període de vigència del Pla transitori respon no sols al compliment estricte dels tràmits i terminis establits en la legislació urbanística i ambiental, sinó també als previstos en el procediment administratiu comú, i la legislació sobre règim local, garantint així que el nou termini s'ajusta a les necessitats reals de les administracions públiques implicades per a complir el compromís d'aprovar el nou Pla general. De la mateixa manera, assegurant l'aprovació del Pla general en un determinat període de temps, es garanteix el compliment del verdader fi del Pla transitori de Dénia, que és dotar el municipi de Pla general.  
Que, pel que fa a la necessitat de mantenir el termini de dos anys que addueix l'Ajuntament, pel fet que la contractació d'un nou equip de redacció del pla general ja consumiria part d'aquest temps, en aplicació de la llei que regula la contractació pública, cal indicar que aquesta al·legació no pot ser admesa ja que aquesta llei ofereix altres opcions, i correspon a l'Ajuntament optar per alguna d'aquestes o, pel contrari, convocar un concurs públic i obert. per a la redacció del nou pla general. Que l'adopció d'una opció o una altra no pot comportar, en cap cas, una justificació per a dilatar el procés de redacció i tramitació del nou pla general, atés que l'interés públic demana dotar el municipi de Dénia d'un instrument de plantejament general tan aviat com siga possible.  
Vuité. El conseller de Medi Ambient, Aigua, Urbanisme i Habitatge és l'òrgan competent per a l'adopció d'aquesta resolució, de conformitat amb el que disposa l'article 6 del Decret 162/2007, de 21 de setembre, del Consell de la Generalitat, pel qual s'aprova el Reglament d'òrgans territorials i urbanístics de la Generalitat.  
Vistos els preceptes legals citats i la resta de general i pertinent aplicació, resolc:  
Primer  
Concedir una ampliació de la vigència del Pla general transitori del municipi de Dénia (Alacant), per un període d'un any.   
Segon  
Notificar a l'Ajuntament de Dénia aquesta resolució, abans del venciment de la vigència del Pla general transitori (13 de juliol de 2009), amb advertència que contra aquesta no pot interposar-se cap recurs.   
Tercer  
Publicar aquesta resolució en el Diari Oficial de la Comunitat Valenciana abans de l'expiració d'aquest termini (13 de juliol de 2009).  
València, 7 de juliol de 2009.- el conseller de Medi Ambient, Aigua, Urbanisme i Habitatge: José Ramón García Antón.